Ansvarsavklaring

# **Ansvar og roller**

**I kapittel åtte i Plan for trosopplæring (TOP) redegjøres det kort for gjeldende ordninger når det gjelder ansvarsforhold, tjenesteordninger og kirkelov. Dette gjelder også for konfirmasjonstiden.**

* I menigheter med kateket er det denne som normalt leder konfirmantarbeidet.
* Presten har dette arbeidet som en del av sin tjenesteordning. Presten skal være med i like stor grad som før reformen.
* Menigheten kan vurdere om trosopplæringsansatte skal noe inn i konfirmantarbeidet som en del av det økte omfanget/opptrappingen.

# **Tverrfaglig samarbeid**

**I kapittel seks i TOP beskrives de 11 sentrale dimensjonene menigheten skal arbeide med i sin trosopplæring. En av dimensjonene er tverrfaglig samarbeid. Dette er en viktig dimensjon å tenke gjennom når det gjelder konfirmasjonstiden.**

**Tverrfaglig samarbeid er nødvendig for å nå målene for menighetens trosopplæring og konfirmantarbeidet.** Trosopplæringens omfang og helhetlige læringssyn utfordrer staben til tverrfaglig samarbeid, der den enkelte ut fra sin arbeidsinstruks, kompetanse, erfaring og nådegaver deltar i menighetens planlegging og gjennomføring av trosopplæringen.

Det er et **ledelsesansvar** å legge til rette for at alle ansatte sammen kan bidra med sin kompetanse i en fornyet trosopplæring (se kapittel 8, s. 40-41 i TOP). Menighetens konfirmantplan må ses i sammenheng med planen for trosopplæring, og de ansatte må bruke ressurser og arbeidstid til beste for å gjennomføre de tiltak som er vedtatt i menigheten.

Sammen med barne- og ungdomsarbeidere, trosopplæringsmedarbeidere, kateketer, prester, menighetspedagoger, diakoner, kirkemusikere og andre i feltet undervisning, er de ansatte med andre hovedoppgaver også nødvendige for å gjennomføre menighetens trosopplæring.

- Diakonien bringer viktige anliggender inn i trosopplæringen som skal gi livshjelp, som skjer i fellesskapet og som skal være tilrettelagt for mennesker i ulike livssituasjoner.

- Kirkemusikalske aktiviteter for barn og unge er en god arena for læring av bibeltekster, liturgi og salmer. Gudstjenesten er menighetens hovedsamling og en sentral arena i trosopplæringen. Kirkemusikeren har dermed viktige oppgaver i tilknytning til trosopplæringen.

- Kirketjener og administrativt personell har nøkkelfunksjoner, siden de ofte møter barn, unge og foreldre/foresatte i forbindelse med ulike tiltak. Måten de utfører sitt arbeid på er med å prege folks inntrykk av kirken.

Tverrfaglighet i det utøvende arbeidet i møte med barn og unge er avgjørende for å lykkes med en fornyet trosopplæring. Tverrfaglighet favner også frivillige medarbeidere. Det er viktig å legge til rette for godt samvirke mellom de ansatte og de frivillige medarbeidernes kompetanse, og å finne rutiner for hvordan tverrfaglig samarbeid kan utvikles. Tverrfagligheten omfatter dessuten frivillige medarbeideres profesjonelle kompetanse.

Agder og Telemark har laget et notat om [«Kirkestaben og trosopplæringsreformen»](http://www.ressursbanken.no/wp-content/uploads/2012/10/Kirkestaben-og-Trosoppl%C3%A6ringsreformen.pdf) der det beskrives hvordan reformen innvirker på de forskjellige yrkesgruppene og hvordan man kan tenke samarbeid. Dette kan også inspirere til arbeidet med konfirmasjonstiden.

**Tverrfaglighet handler også om frivillige.** (TOP s. 38)

Den lokale planleggingen og gjennomføringen gjøres i samarbeid mellom menighetsråd, fellesråd, ulike utvalg i menigheten, ansatte og frivillige medarbeidere og, der det ligger til rette for det, frivillige organisasjoner og ev. andre samarbeidspartnere. Det gir rom for dynamikk, kreativitet, eierskap og godt samvirke mellom ansatte med ulik fagutdanning og for samvirke mellom frivillige, foresatte og ansatte. Barn, unge og foreldre/foresatte er trosopplæringens hovedpersoner. Gjennom å involvere disse i planprosessen og i evaluering og videreutvikling av trosopplæringen i menigheten medbestemmelse. En involverende planprosess bidrar til å skape et eierforhold til trosopplæringsarbeidet hos mange i menigheten, og dermed til å forankre trosopplæringen i menighetens virksomhet og selvforståelse.